**Gând până dincolo de timp**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plâng pietre la margini de cruci

Şi cerul adoarme pe deal,

Se leagănă frunza prin nuci,

Un gând se înalţă fatal.

Visuri din ochi de cicoare

S-au deschis spre alt infinit,

S-a frânt o rază de soare,

O floare sub cer s-a zidit!

O stea răsare pe boltă

Cu raze culcate pe zări,

Strigăt, durere, revoltă

Ridică spre slavă chemări.

Timpul îşi ţese veşmântul

Trecând peste toate uşor,

Pe deal rămâne doar vântul

Şi-un suflet ce plânge de dor.